Polisievrou sterf ná stryery met eggenoot(Argieffoto: Nico Strydom) Genl.maj. Thulani Phahla, waarnemende provinsiale kommissaris in Mpumalanga, het Donderdag haar skok uitgespreek nadat ŉ polisievrou glo deur haar man, wat ook in die polisiediens is, doodgeskiet is. Volgens brig. Leonard Hlathi, polisiewoordvoerder, is polisie Donderdagaand na ŉ huis in Bethal in Mpumalanga ontbied. “Beamptes het ŉ 30-jarige vrou in ŉ plas bloed in ŉ huis aangetref. Sy het ŉ skietwond gehad wat steeds besig was om hewig te bloei,” het Hlathi gesê. Daar was glo ŉ stryery tussen die egpaar vroeër die aand wat daartoe gelei het dat die verdagte, 36-jarige sersant by die Hendrina-polisiestasie, sy vrou geslaan en geskiet het. Nooddienste het die vrou op die toneel dood verklaar en polisie het haar man in hegtenis geneem. Ná verdere ondersoek het die aan die lig gekom dat die oorledene ŉ polisiekonstabel by die Emzinoni-polisiestasie is. Sy was ten tyde van die voorval glo nie aan diens nie. Die verdagte sal na verwagting Maandag in die Bethal-landdroshof verskyn op aanklag van moord. “Dit is jammer dat ŉ lid van die polisie haar lewe op só ŉ wyse moes verloor het, veral na bewering aan die hande van ŉ man wat haar en die groter publiek moes beskerm het,” het Phahla gesê. “Daar is maatreëls getref ter wille van die gesondheid en welstand van ons beamptes. Ek doen ŉ beroep op lede van die polisie om gebruik te maak van hierdie dienste om die veiligheid van beamptes se familie en die publiek te verseker.”